 NA PATRICK ALUSHULA  SERIKALI imepania kuanzisha mfumo mpya wa afya utakaokuwa ukifadhiliwa na walipaushuru kwa kuwatoza asilimia 2.75 ya mapato yao kila mwezi, licha ya Mahakama Kuu kusimamisha mpango huo. Mnamo Jumatatu, Mahakama Kuu ilisitisha hatua ya serikali kutekeleza sheria tatu mpya ikiwemo Sheria inayohusu Bima ya Afya ya Jamii 2023 hadi Februari inapotazamiwa kutoa mwelekeo zaidi. Hata hivyo, serikali jana ilikaidi korti na kuchapisha miswada mitatu ya kutekeleza sheria hiyo huku ikipatia wananchi hadi Disemba 12 kutoa maoni yao kuhusu mpango huo. Mswada wa Sheria zinazohusu Bima ya Afya ya Jamii (Jumla) 2023, endapo utaidhinishwa, utawezesha utekelezaji wa Sheria kuhusu Bima ya Afya ya Jamii 2023 iliyochapishwa wiki iliyopita kwa lengo la kuvunjilia mbali Bima ya Afya Nchini (NHIF) iliyodumu kwa miaka 57. Hatua hii itashurutisha familia kulipa asilimia 2.75 ya mapato yao kila mwezi, kiwango cha chini zaidi kikiwa Sh300, kufadhili huduma ya afya, mpango utakaowezesha waliofuzu kujisajili na kuchangia hazina hiyo kuwa ni wao pekee watakaofurahia huduma za umma baada ya kuthibitisha malipo yao. Mahakama Kuu imesema kipengele hicho katika Sheria hiyo kina ubaguzi lakini mswada uliochapishwa jana hata umefafanua huduma zitakazonyimwa raia watakaokosa kuzingatia sheria hiyo. Rais William Ruto wiki iliyopita alimwagiza Waziri Susan Nakhumicha kuharakisha mchakato wa majadiliano na kuruhusu ada hizo kuanza kukatwa ifikapo Januari. Jaji Mwita alitoa amri ya kusitisha utekelezaji wa Sheria kuhusu Bima ya Afya ya Jamii, Sheria kuhusu Huduma ya Afya ya Msingi na Sheria kuhusu Huduma ya Afya Kidijitali. “Kwa sasa, agizo limetolewa kuwasimamisha washtakiwa, maajenti wao na au yeyote anayefuata maagizo yao dhidi ya kutekeleza na au kuendesha Sheria kuhusu Bima ya Afya ya Jamii 2023, Sheria ya Afya ya Msingi na Sheria ya Afya Kidijitali 2023 hadi (Februari 7),” alisema Jaji. Ada hizo zitapunguza zaidi mapato ya wafanyakazi Wakenya ambao mishahara yao ya kila mwezi imevamiwa na ushuru wa makazi na ada zilizoongezwa za Hazina ya Malipo ya Uzeeni (NSSF), huku wakiandamwa na mikopo ya kibinafsi katika mazingira ya viwango vya riba vinavyozidi kupanda. Haya yanajiri wakati huu ambapo waajiriwa wanakondolea macho mwaka wa nne mfululizo wa kupunguziwa mshahara kutokana na mfumko wa bei huku waking’ang’ana na kuongezeka kwa bidhaa za kimsingi kama vile sukari, mkate ikiwemo nyongeza ya karo ya shule, bajeti ya usafiri na chakula kwa wanafunzi. Kupitia ushuru, NSSF, ada ya nyumba na mpango mpya wa afya, serikali itanyofoa karibu Sh10,264 au asilimia 20.5 kwa wanaopata mshahara wa Sh50,000 kutoka kiwango cha sasa cha Sh8,460. Wanaolipwa Sh100,000 watakatwa Sh27,389 au asilimia 27.4. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  